Mi smo dio ekipe Malih knjižničara. Naš zadatak bio je istražiti značenje i pojam riječi himna te osnovne podatke vezane uz hrvatsku himnu.

Riječ **hȋmna**  dolazi od grčke riječi Hŷmnos preko latinske hymnus, a označava svečanu pjesmu, hvalospjev.

Danas se značenje riječi himna veže uz pjesmu nekog naroda, države, pokreta ili organizacije koja se pjeva ili svira u svečanim prilikama.

Himne su prisutne još od vremena Egipćana, Babilonaca i Asiraca.

U grčkoj književnosti označuje pjesmu u čast bogova i heroja koja se pjeva uz glazbu za vrijeme obreda i ophoda. Obično je bila spjevana u heksametrima.

U rimskoj književnosti uglavnom označava pohvalnu pjesmu.

Kršćanske himne izviru iz Sirije, a pisali su ih Ambrozije, Toma Akvinski i Franjo Asiški. Himne slične klasičnima, a izvan religijskih okvira nalazimo kod Goethea, Novalisa.

Buđenjem nacionalnog zanosa nastaju mnoge rodoljubne pjesme. Tijekom 19. st. posvuda se uvode državne himne namijenjene izvođenju u svečanim prilikama.

Himna koja se danas izvodi zove se Lijepa naša domovino. Izvorna pjesma je Horvatska domovina. Pjesma **„Horvatska domovina“,** koju je napisao **Antun Mihanović**, objavljena je 14. ožujka 1835. godine u desetom broju prvog hrvatskog književnog i kulturnog lista **Danica ilirska**.

„Horvatsku domovinu“ uglazbio je **Josip Runjanin** 1846. Runjaninovu melodiju, za buduću hrvatsku himnu, harmonizirao je i notirao **Vatroslav Lichtenegger**, zagrebački pjevački pedagog, **1861.** godine.

Tijekom godina izmjenjivao se naziv, ali i tekst pjesme ovisno o društvenim, političkim i povijesnim prilikama.

Konačno je Ustavom Republike Hrvatske iz 1990. godine pjesma „Lijepa naša domovino“ službeno dobila status himne samostalne Republike Hrvatske, a njezin tekst i notni zapis, koji se danas izvodi, utvrđeni su Zakonom o grbu, zastavi i himni o čemu ćete čuti nešto kasnije.

Saznali smo da u Hrvatskoj postoj spomenik podignut u čast hrvatske himne.

Nalazi se okružen ruševinama Cesargrada i kapelom Majke Božje Snježne, u Značajnom krajobrazu Zelenjak, na ulazu u Općinu Kumrovec, u Hrvatskom zagorju.

Podigla ga je 24. studenoga 1935., povodom 100. godišnjice objave pjesme „Horvatska domovina“, Družba „Braća Hrvatskoga Zmaja“ i to u čast njenom autoru Antunu Mihanoviću.

Spomenik je građen u formi obeliska prema nacrtu kipara Rudolfa Ivankovića. Sav je od armiranog betona, a sa strane je obložen masivnim kamenim pločama. Visok je 13,2 m. Na spomenik je uzidana spomen ploča s prvim stihovima himne, reljef koji prikazuje Antuna Mihanovića i uklesan natpis.

Osim toga, slikovno smo prikazali bonton himne, odnosno pravila ponašanja prilikom slušanja i izvođenja himne.

Detaljnije informacije možete pročitati na našem plakatu.